Tujuhunas
Tujuhunas (kin. 吐谷渾, pinyin: Tǔyùhún, mong. Тугухунь), dar žinomas kaip Togonas (mong. Тогоон) arba Adža (tibet. ཨ་ཅི  = A ci) – nomadų sianbų sukurta valstybė, Tibeto plynaukštėje egzistavusi III-VII a. Valstybės branduolys buvo Aukštutinė Mongolija (dab. Činghajaus provincijos šiaurė), tačiau didžiausios ekspansijos laikais ji valdė Amdo, Hesi koridoriaus, Tarimo baseino regionus. Manoma, kad sianbai kalbėjo mongolų kalbai gimininga kalba, tačiau kadangi ji neturėjo rašto, ši hiptezė galutinai nėra įrodyta. Kinų istoriografijoje valstybė priskiriama Šešiolikos karalysčių laikotarpiui, tačiau į tradicinį karalysčių sąrašą neįtraukiama.